《次韵王尧明喜雨古风》
宋代·李纲

神化茫茫端莫测，不雨踰时忽盈尺。谁云幽默志难通，一念周圆诚已格。

井枯河竭欲飞尘，麦秀渐渐实半娠。翠虬潜伏杳无处，遗蝗出地方鳞鳞。

观音妙智悲慈主，为洒杨枝作甘雨。应怜祷禬罄勤渠，致遣神人梦中语。

雨旸之数虽有时，迟速亦可精神移。世间万法尽心造，报若影响宁难期。

不知今夕复何夕，千里风云来阵墨。驱雷掣电雨建瓴，似赴前期初不忒。

威神自在谁复如，噀酒投颅术已疏。有秋颇足慰民望，可喜更须烦史书。

衣冠北渡连墙堵，旅食经时念终窭。已欣霖雨起蟠龙，更庆天兵擒猛虎。

迩来世事不挂心，惟有忧国思犹深。安得年丰群盗息，归助击壤尧民音。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。